CELEX: 32019D0971
Language: sk
Date: 2019-02-26 00:00:00
Title: Delegované rozhodnutie Komisie (EÚ) 2019/971 z 26. februára 2019 o vymedzení požiadaviek týkajúcich sa služby zabezpečeného používateľského konta podľa článku 6 ods. 4 nariadenia Európskeho parlamentu a Rady (EÚ) 2018/1240, prostredníctvom ktorej môžu žiadatelia poskytnúť akékoľvek požadované doplňujúce informácie alebo dokumenty (Text s významom pre EHP)

13.6.2019   
               
               
                  SK
               
               
                  Úradný vestník Európskej únie
               
               
                  L 156/20
               
            
         DELEGOVANÉ ROZHODNUTIE KOMISIE (EÚ) 2019/971
         z 26. februára 2019
         o vymedzení požiadaviek týkajúcich sa služby zabezpečeného používateľského konta podľa článku 6 ods. 4 nariadenia Európskeho parlamentu a Rady (EÚ) 2018/1240, prostredníctvom ktorej môžu žiadatelia poskytnúť akékoľvek požadované doplňujúce informácie alebo dokumenty
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1240 z 12. septembra 2018, ktorým sa zriaďuje Európsky systém pre cestovné informácie a povolenia (ETIAS) a ktorým sa menia nariadenia (EÚ) č. 1077/2011, (EÚ) č. 515/2014, (EÚ) 2016/399, (EÚ) 2016/1624 a (EÚ) 2017/2226 (1), a najmä na jeho článok 6 ods. 4,
         keďže:
         
                     (1)
                  
                  
                     Nariadením (EÚ) 2018/1240 sa zriadil Európsky systém pre cestovné informácie a povolenia (ETIAS) ako systém pre štátnych príslušníkov tretích krajín oslobodených od povinnosti mať pri prekračovaní vonkajších hraníc víza. Stanovili sa ním podmienky a postupy na udelenie alebo zamietnutie cestovného povolenia.
                  
               
                     (2)
                  
                  
                     Národné jednotky ETIAS, ktoré manuálne spracúvajú žiadosti v systéme ETIAS, môžu od žiadateľov požadovať predloženie doplňujúcich dokumentov alebo informácií. Týmto rozhodnutím by sa mali stanoviť podmienky, za ktorých môžu žiadatelia prostredníctvom osobitného nástroja predložiť tieto doplňujúce dokumenty alebo informácie.
                  
               
                     (3)
                  
                  
                     Služba zabezpečeného používateľského konta by mala byť prístupná prostredníctvom verejného webového sídla vytvoreného na tento účel, aplikácie pre mobilné zariadenia a prostredníctvom zabezpečeného odkazu.
                  
               
                     (4)
                  
                  
                     Služba zabezpečeného používateľského konta by mala umožňovať potvrdenie totožnosti žiadateľa a zaisťovať bezpečný prístup k nástroju. Treba preto stanoviť požiadavky na autentifikáciu vrátane poskytnutia jedinečného kódu každému žiadateľovi.
                  
               
                     (5)
                  
                  
                     Je taktiež potrebné stanoviť postup predkladania doplňujúcich informácií alebo dokumentov, ako aj výstupy služby zabezpečeného používateľského konta.
                  
               
                     (6)
                  
                  
                     Žiadatelia by mali mať možnosť predložiť doplňujúce informácie alebo dokumenty kedykoľvek počas obdobia stanoveného podľa článku 27 ods. 2 alebo článku 44 ods. 3 od doručenia žiadosti o doplňujúce informácie alebo dokumenty. V rámci tejto lehoty by žiadatelia mali mať možnosť ukladať doplňujúce informácie alebo dokumenty a vracať sa k nim. Po uplynutí týchto lehôt by už žiadatelia nemali mať viac prístup k službe zabezpečeného používateľského konta.
                  
               
                     (7)
                  
                  
                     Mali by sa určiť komunikačné kanály služby zabezpečeného používateľského konta s centrálnym systémom ETIAS. Okrem toho by sa mal stanoviť formát správ, normy a protokoly, ako aj bezpečnostné požiadavky.
                  
               
                     (8)
                  
                  
                     V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nepodieľalo na prijímaní nariadenia (EÚ) 2017/2226, nie je ním viazané ani nepodlieha jeho uplatňovaniu. Avšak vzhľadom na to, že nariadenie (EÚ) 2018/1240 je založené na schengenskom acquis, Dánsko v súlade s článkom 4 uvedeného protokolu oznámilo 21. decembra 2018 svoje rozhodnutie transponovať nariadenie (EÚ) 2018/1240 do svojho vnútroštátneho práva.
                  
               
                     (9)
                  
                  
                     Toto rozhodnutie predstavuje vývoj ustanovení schengenského acquis, na ktorých sa Spojené kráľovstvo nezúčastňuje v súlade s rozhodnutím Rady 2000/365/ES (2); Spojené kráľovstvo sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
                  
               
                     (10)
                  
                  
                     Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES (3); Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
                  
               
                     (11)
                  
                  
                     Pokiaľ ide o Island a Nórsko, toto rozhodnutie predstavuje vývoj ustanovení schengenského acquis v zmysle Dohody uzavretej medzi Radou Európskej únie a Islandskou republikou a Nórskym kráľovstvom o pridružení Islandskej republiky a Nórskeho kráľovstva pri vykonávaní, uplatňovaní a rozvoji schengenského acquis (4), ktoré patria do oblasti uvedenej v článku 1 bode A rozhodnutia Rady 1999/437/ES (5).
                  
               
                     (12)
                  
                  
                     Pokiaľ ide o Švajčiarsko, toto rozhodnutie predstavuje vývoj ustanovení schengenského acquis v zmysle Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (6), ktoré patria do oblasti uvedenej v článku 1 bode A rozhodnutia 1999/437/ES v spojení s článkom 3 rozhodnutia Rady 2008/146/ES (7).
                  
               
                     (13)
                  
                  
                     Pokiaľ ide o Lichtenštajnsko, toto rozhodnutie predstavuje vývoj ustanovení schengenského acquis v zmysle Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (8), ktoré patria do oblasti uvedenej v článku 1 bode A rozhodnutia 1999/437/ES v spojení s článkom 3 rozhodnutia Rady 2011/350/EÚ (9).
                  
               
                     (14)
                  
                  
                     Európsky dozorný úradník pre ochranu údajov bol konzultovaný 28. januára 2019 a stanovisko vydal 8. februára 2019,
                  
               PRIJALA TOTO ROZHODNUTIE:
         
            Článok 1
            Prístup k službe zabezpečeného používateľského konta
            
               1.   Služba zabezpečeného používateľského konta je prístupná prostredníctvom:
               
                           a)
                        
                        
                           verejného webového sídla vytvoreného na tento účel uvedeného v článku 16 nariadenia (EÚ) 2018/1240;
                        
                     
                           b)
                        
                        
                           aplikácie pre mobilné zariadenia uvedenej v článku 16 nariadenia (EÚ) 2018/1240;
                        
                     
                           c)
                        
                        
                           odkazu poskytnutého prostredníctvom e-mailovej služby ETIAS uvedenej v článku 6 ods. 2 písm. f) nariadenia (EÚ) 2018/1240.
                        
                     
            
               2.   Služba zabezpečeného používateľského konta je prístupná do:
               
                           a)
                        
                        
                           konečného predloženia doplňujúcich informácií alebo dokumentov, ktoré potvrdil žiadateľ uvedený v systéme ETIAS alebo
                        
                     
                           b)
                        
                        
                           uplynutia lehoty uvedenej v článku 27 ods. 2 nariadenia (EÚ) 2018/1240 alebo
                        
                     
                           c)
                        
                        
                           uplynutia lehoty stanovenej národnou jednotkou ETIAS podľa článku 44 nariadenia (EÚ) 2018/1240.
                        
                     
         
         
            Článok 2
            Dvojstupňová autentifikácia vyžadovaná na prístup k službe zabezpečeného používateľského konta
            
               1.   Na pripojenie k službe zabezpečeného používateľského konta sa používa dvojstupňová autentifikácia.
            
            
               2.   Pri prvej autentifikácii sa vkladajú tieto údaje:
               
                           a)
                        
                        
                           číslo žiadosti;
                        
                     
                           b)
                        
                        
                           číslo cestovného dokladu.
                        
                     
            
               3.   Ak žiadateľ neuvedie svoje číslo žiadosti, pri prvej autentifikácii sa vkladajú tieto údaje:
               
                           a)
                        
                        
                           číslo cestovného dokladu;
                        
                     
                           b)
                        
                        
                           krajina, kde bol cestovný doklad vydaný, vybraná z vopred určeného zoznamu;
                        
                     
                           c)
                        
                        
                           dátum vydania a dátum skončenia platnosti cestovného dokladu a
                        
                     
                           d)
                        
                        
                           mená oboch rodičov.
                        
                     
            
               4.   Číslo žiadosti je rovnaké ako číslo, ktoré sa poskytlo žiadateľom prostredníctvom e-mailovej služby ETIAS pri podaní ich žiadosti. Ostatné údaje uvedené v odseku 2 alebo odseku 3, ktoré žiadateľ predkladá, sa tiež musia zhodovať s údajmi, ktoré žiadateľ poskytol v čase podania svojej žiadosti.
            
            
               5.   Pri druhej autentifikácii sa do služby zabezpečeného používateľského konta vkladá jedinečný kód na účely potvrdenia autentifikácie.
            
            
               6.   Po poskytnutí informácií uvedených v odseku 2 alebo odseku 3 sa automaticky vygeneruje jedinečný kód uvedený v odseku 4, ktorý sa zašle žiadateľovi prostredníctvom e-mailovej služby uvedenej v článku 6 ods. 2 písm. f) nariadenia (EÚ) 2018/1240.
            
            
               7.   Jedinečný kód sa zašle na rovnakú e-mailovú adresu, aká sa uviedla v podanej žiadosti.
            
            
               8.   Platnosť jedinečného kódu uplynie po krátkom čase. Zaslaním nového jedinečného kódu sa zruší platnosť jedinečných kódov, ktoré boli tomu istému žiadateľovi zaslané predtým.
            
            
               9.   Jedinečný kód je použiteľný len raz.
            
         
         
            Článok 3
            Predloženie doplňujúcich informácií alebo dokumentov prostredníctvom služby zabezpečeného používateľského konta
            
               1.   Na účely článku 27 nariadenia (EÚ) 2018/1240 žiadatelia uvedení v systéme ETIAS predložia doplňujúce informácie alebo dokumenty v niektorom z týchto formátov:
               
                           a)
                        
                        
                           Portable Document Format (PDF);
                        
                     
                           b)
                        
                        
                           Joint Photographic Experts Group (JPEG) alebo
                        
                     
                           c)
                        
                        
                           Portable Network Graphics (PNG).
                        
                     
            
               2.   Služba zabezpečeného používateľského konta akceptuje konečné nahratie najviac 20 súborov, pričom konečná veľkosť predložených súborov nepresiahne 50 MB.
            
            
               3.   Žiadatelia uvedení v systéme ETIAS majú možnosť doplňujúce informácie a dokumenty predkladané prostredníctvom služby zabezpečeného používateľského konta ukladať a vracať sa k nim v rámci lehoty uvedenej v článku 27 ods. 2 nariadenia (EÚ) 2018/1240 alebo, ak sa uplatňujú ustanovenia článku 44 uvedeného nariadenia, v rámci lehoty určenej národnou jednotkou ETIAS. Služba zabezpečeného používateľského konta umožní žiadateľom jasne uviesť, či je predloženie konečné alebo nie. Služba zabezpečeného používateľského konta umožní žiadateľom pred potvrdením predloženia overiť, či sa dokumenty nahrali správne.
            
            
               4.   Žiadatelia majú možnosť vymazať nahraté dokumenty pred konečným predložením v rámci lehoty uvedenej v článku 27 ods. 2 nariadenia (EÚ) 2018/1240 alebo, ak sa uplatňujú ustanovenia článku 44 uvedeného nariadenia, v rámci lehoty určenej národnou jednotkou ETIAS.
            
            
               5.   Od žiadateľov sa vyžaduje, aby potvrdili predloženie zaškrtnutím príslušného políčka v rámci služby zabezpečeného používateľského konta.
            
         
         
            Článok 4
            Výstup služby zabezpečeného používateľského konta
            
               1.   Po konečnom predložení doplňujúcich informácií a/alebo dokumentov:
               
                           a)
                        
                        
                           sú predložené doplňujúce informácie a/alebo dokumenty dostupné vo verzii určenej len na čítanie spolu s odkazom „predložené“;
                        
                     
                           b)
                        
                        
                           žiadateľ dostane prostredníctvom e-mailovej služby ETIAS e-mail potvrdzujúci predloženie doplňujúcich informácií a/alebo dokumentov vrátane mien a formátov nahratých dokumentov, časovej pečiatky konečného predloženia a alfanumerickej hodnoty s pevnou dĺžkou, ktorá jedinečným spôsobom identifikuje údaje, (hašovacie hodnoty) pre predložené súbory.
                        
                     
            
               2.   Po predložení doplňujúcich informácií a/alebo dokumentov žiadatelia nemajú viac prístup k službe zabezpečeného používateľského konta.
            
            
               3.   Služba zabezpečeného používateľského konta má zabudované technické riešenie, ktoré pomáha zaručiť, že každý dokument uložený v súbore žiadosti je rovnaký ako dokument, ktorý žiadateľ nahral do služby zabezpečeného používateľského konta.
            
         
         
            Článok 5
            Komunikácia služby zabezpečeného používateľského konta s centrálnym systémom ETIAS
            
               1.   V nadväznosti na žiadosť národnej jednotky ETIAS o doplňujúce informácie alebo dokumenty podľa článku 27 alebo článku 44 nariadenia (EÚ) 2018/1240 centrálny systém ETIAS bezodkladne informuje službu zabezpečeného používateľského konta o tejto žiadosti prostredníctvom zabezpečenej webovej služby uvedenej v článku 6 ods. 2 písm. l) nariadenia (EÚ) 2018/1240.
            
            
               2.   Po tom, ako žiadateľ predloží doplňujúce informácie alebo dokumenty, služba zabezpečeného používateľského konta:
               
                           a)
                        
                        
                           vypočíta hašovacie hodnoty predložených súborov a
                        
                     
                           b)
                        
                        
                           zašle doplňujúce informácie alebo dokumenty centrálnemu systému ETIAS prostredníctvom zabezpečenej webovej služby.
                        
                     
            
               3.   Pred zaslaním dokumentov centrálnemu systému ETIAS zabezpečená webová služba vykoná potrebné overovacie postupy s cieľom zaručiť, že dokumenty sú bezpečné a zabezpečené.
            
            
               4.   Centrálny systém ETIAS zaznamená a uloží doplňujúce informácie a/alebo dokumenty v súbore žiadosti v súlade s článkom 27 ods. 9 a článkom 44 ods. 3 nariadenia (EÚ) 2018/1240.
            
         
         
            Článok 6
            Formát správ, normy a protokoly
            Formát správ a protokoly, ktoré sa majú implementovať, sa zahrnú do technických špecifikácií uvedených v článku 73 ods. 3 nariadenia (EÚ) 2018/1240.
         
         
            Článok 7
            Špecifické bezpečnostné hľadiská
            
               1.   Služba zabezpečeného používateľského konta je navrhnutá a implementovaná tak, aby zabraňovala neoprávnenému prístupu k nej. Na tento účel služba zabezpečeného používateľského konta obmedzí počet pokusov o prístup k nej s rovnakým cestovným dokladom, číslom žiadosti alebo jedinečným kódom. Služba zabezpečeného používateľského konta zahŕňa aj opatrenia na ochranu pred automatizovanými úkonmi, ktoré nevykonáva človek.
            
            
               2.   Súčasťou služby zabezpečeného používateľského konta je systém automatického odhlásenia po niekoľkých minútach nečinnosti.
            
            
               3.   Dodatočné podrobnosti týkajúce sa dôvernosti, integrity a dostupnosti spracúvaných údajov sú predmetom technických špecifikácií uvedených v článku 73 ods. 3 nariadenia (EÚ) 2018/1240.
            
         
         
            Článok 8
            Logy
            
               1.   Služba zabezpečeného používateľského konta uchováva logy o aktivitách, ktoré obsahujú:
               
                           a)
                        
                        
                           autentifikačné údaje vrátane toho, či bola autentifikácia úspešná alebo nie;
                        
                     
                           b)
                        
                        
                           dátum a čas zaslania jedinečného kódu;
                        
                     
                           c)
                        
                        
                           dátum a čas prístupu;
                        
                     
                           d)
                        
                        
                           počet nahratých dokumentov;
                        
                     
                           e)
                        
                        
                           overenie bezpečnosti a zabezpečenia dokumentov.
                        
                     
            
               2.   Okrem toho sa pre každý dokument uchovajú tieto logy:
               
                           a)
                        
                        
                           dátum a čas nahratia dokumentu (dokumentov);
                        
                     
                           b)
                        
                        
                           názov (názvy) dokumentu;
                        
                     
                           c)
                        
                        
                           veľkosť dokumentu (dokumentov);
                        
                     
                           d)
                        
                        
                           hašovacie hodnoty nahratých dokumentov.
                        
                     
            
               3.   Logy o aktivitách a dokumentoch v službe zabezpečeného používateľského konta sa skopírujú do centrálneho systému. Uchovávajú sa najviac jeden rok po uplynutí obdobia uchovávania súboru žiadosti okrem prípadu, keď sú potrebné na už začaté postupy monitorovania. Po uplynutí tejto lehoty sa automaticky vymažú.
               Tieto logy sa môžu použiť len na účel článku 69 ods. 4 nariadenia (EÚ) 2018/1240.
            
         
         
            Článok 9
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 26. februára 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 236, 19.9.2018, s. 1.
         
            (2)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).
         
            (3)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).
         
            (4)  Ú. v. ES L 176, 10.7.1999, s. 36.
         
            (5)  Rozhodnutie Rady 1999/437/ES zo 17. mája 1999 o určitých vykonávacích predpisoch k dohode uzavretej medzi Radou Európskej únie a Islandskou republikou a Nórskym kráľovstvom o pridružení týchto dvoch štátov pri vykonávaní, uplatňovaní a vývoji schengenského acquis (Ú. v. ES L 176, 10.7.1999, s. 31).
         
            (6)  Ú. v. EÚ L 53, 27.2.2008, s. 52.
         
            (7)  Rozhodnutie Rady 2008/146/ES z 28. januára 2008 o uzavretí v mene Európskeho spoločenstva Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (Ú. v. EÚ L 53, 27.2.2008, s. 1).
         
            (8)  Ú. v. EÚ L 160, 18.6.2011, s. 21.
         
            (9)  Rozhodnutie Rady 2011/350/EÚ zo 7. marca 2011 o uzavretí v mene Európskej únie Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k implementácii, uplatňovaniu a rozvoju schengenského acquis, ktoré sa vzťahuje na zrušenie kontrol na vnútorných hraniciach a pohyb osôb (Ú. v. EÚ L 160, 18.6.2011, s. 19).